**CO obyvateľstva**

**Civilná ochrana obyvateľstva**

**Civilná ochrana**

Civilná ochrana je podľa zákona Národnej rady SR č. 42/1994 Z. z. o civilnej ochrane obyvateľstva v znení neskorších predpisov systém úloh a opatrení zameraných na ochranu života, zdravia a majetku, spočívajúcich najmä v analýze možného ohrozenia a v prijímaní opatrení na znižovanie rizík ohrozenia, ako aj určenie postupov a činnosti pri odstraňovaní následkov mimoriadnych udalostí. V tomto systéme úloh a opatrení má nezastupiteľnú úlohu obec, starosta obce a primátor mesta. Poslaním civilnej ochrany v obci je v rozsahu ustanovenom týmto zákonom chrániť život, zdravie a majetok a utvárať podmienky na prežitie pri mimoriadnych udalostiach a počas vyhlásenej mimoriadnej situácie.

**Ohrozenie**

Ohrozenie je obdobie, počas ktorého sa predpokladá nebezpečenstvo vzniku alebo rozšírenia následkov mimoriadnej udalosti.

**Mimoriadna situácia**

Mimoriadnou situáciou sa rozumie obdobie ohrozenia alebo obdobie pôsobenia následkov mimoriadnej udalosti na život, zdravie alebo majetok. Mimoriadna situácia sa vyhlasuje a odvoláva prostredníctvom hromadných informačných prostriedkov.

**Mimoriadna udalosť**

**Mimoriadnou udalosťou** sa rozumie živelná pohroma, havária, katastrofa, ohrozenie verejného zdravia II. stupňa alebo teroristický útok, pričom:

* **Živelná pohroma -**je mimoriadna udalosť, pri ktorej dôjde k nežiaducemu uvoľneniu kumulovaných energií alebo hmôt v dôsledku nepriaznivého pôsobenia prírodných síl, pri ktorej môžu pôsobiť nebezpečné látky alebo pôsobia ničivé faktory, ktoré majú negatívny vplyv na život, zdravie alebo na majetok.
* **Havária -**je mimoriadna udalosť, ktorá spôsobí odchýlku od ustáleného prevádzkového stavu, v dôsledku čoho dôjde k úniku nebezpečných látok alebo k pôsobeniu iných ničivých faktorov, ktoré majú vplyv na život, zdravie alebo na majetok.
* **Katastrofa -**je mimoriadna udalosť, pri ktorej dôjde k narastaniu ničivých faktorov a ich následnej kumulácii v dôsledku živelnej pohromy a havárie.
* **Ohrozenie verejného zdravia II. stupňa -**nastáva pri výskyte prenosného ochorenia, podozrení na prenosné ochorenie alebo podozrení na úmrtie na prenosné ochorenie nad predpokladanú úroveň,uvoľnení chemických látok ohrozujúcich život, zdravie, životné prostredie a majetok aleboúniku mikroorganizmov alebo toxínov z uzavretých priestorov.
* **Teroristický útok -**je akákoľvek násilná akcia proti civilnému obyvateľstvu s cieľom vyvolať paniku a stupňovať pocit strachu a straty bezpečia s ohrozením životov, zdravia a majetku. Nezákonné použitie či hrozba použitia sily, alebo násilia voči jednotlivcom alebo majetku s cieľom prinútiť, zastrašiť obyvateľstvo v mene dosiahnutia politického, náboženského, ideologického cieľa.

**Varovanie obyvateľstva**

Varovanie obyvateľstva je jedno z najdôležitejších opatrení civilnej ochrany. Varovanie je vykonávané varovnými signálmi, uskutočňovanými prostredníctvom sirén. Varovné signály sú následne dopĺňané hovorenou informáciou prostredníctvom hromadných informačných prostriedkov.

**Ak zaznie varovný signál:**

* nastáva mimoriadna situácia
* podľa tónu signálu a dĺžky jeho trvania zistite, pred čím Vás varuje, počúvajte následnú hovorenú informáciu vysielanú rozhlasom, televíziou alebo hlásením obecného rozhlasu.

**Varovný signál: VŠEOBECNÉ OHROZENIE**

VAROVANIE OBYVATEĽSTVA PRI OHROZENÍ, ALEBO PRI VZNIKU MIMORIADNEJ UDALOSTI, AKO AJ PRI MOŽNOSTI ROZŠÍRENIA NÁSLEDKOV MIMORIADNEJ UDALOSTI:

**2-minútový kolísavý tón sirén**

Kolísavým tónom sirén v trvaní 2 minút sa počas vojnového stavu a počas vojny vyhlasuje aj ohrozenie v prípade možného vzdušného napadnutia územia štátu. Slovná informácia pri takomto ohrození obsahuje vymedzenia územia, pre ktoré je ohrozenie vyhlásené.

**Varovný signál: OHROZENIE VODOU**

VAROVANIE OBYVATEĽSTVA PRI OHROZENÍ NIČIVÝMI ÚČINKAMI VODY:

**6-minútový stály tón sirén**

**Signál: KONIEC OHROZENIA**

KONIEC VAROVANIA ALEBO KONIEC POSOBENIA NÁSLEDKOV MIMORIADNEJ UDALOSTI:

**2-minútový stály tón sirén bez opakovania**

**ČO ROBIŤ KEĎ ZAZNIE SIRÉNA
(mimo doby pravidelného preskúšania)**

* Pri pobyte mimo budovu – vyhľadajte čo najrýchlejšie úkryt, prípadne vstúpte do najbližšej budovy.
* Ak sa nachádzate v domácnosti – zhromaždite celú rodinu a byt neopúšťajte.
* Nesnažte sa vyzdvihnúť deti zo škôl a predškolských zariadení, bude o ne postarané.
* Vytvorte izolovaný uzavretý priestor – uzavrite a utesnite okná, dvere a vetráky, odstavte klimatizáciu (netesnosti prelepte páskou, väčšie netesnosti môžete utesniť tkanivami namočenými vo vode s rozpustenými saponátmi). Uzavretím priestoru znížite pravdepodobnosť vlastného ohrozenia.
* Uhaste otvorený oheň a iné spaľovacie zariadenia.
* Sledujte vysielanie rozhlasu a televízie a riaďte sa podľa vysielaných pokynov.
* Telefonujte len v súrnom prípade, nezaťažujte telefónne linky, najmä nevolajte čísla tiesňového volania.
* Postarajte sa o domáce a hospodárske zvieratá.
* Čakajte doma na ďalšie pokyny.

**Poznámka:**
Presvedčte sa, či vo Vašej blízkosti nie sú ohrození starí ľudia, chorí, neschopní pohybu. Postarajte sa o deti bez dozoru! Pri akejkoľvek činnosti zachovávajte pokoj a rozvahu!

**DÔLEŽITÉ TELEFÓNNE ČÍSLA TIESŇOVÉHO VOLANIA**

* **150   Hasičský a záchranný zbor -**volajte v prípade požiaru, dopravnej nehody, ohrozenia následkom živelných pohrôm a iných mimoriadnych udalostí
* **155   Zdravotná záchranná služba**- volajte v prípade ohrozenia života a zdravia
* **158 (159) Polícia**- volajte v prípade ohrozenia následkom trestnej činnosti alebo jej oznámenia
* **112 -***jednotné číslo tiesňového volania*
* **057/7796124   Obecný úrad v Udavskom**- volajte v prípade ohrozenia alebo vzniku mimoriadnej udalosti

**ZÁSADY PRVEJ POMOCI**

**PRVÁ POMOC** – je súbor opatrení, ktoré môžu byť použité v každom čase, na každom mieste a ktoré môžu:

* zachrániť život,
* zabrániť zhoršeniu zdravotného stavu,
* urýchliť zotavenie.

**Ako postupovať?**
Bez ohrozenia vlastného života zistite, čo sa stalo, ako prvého vždy ošetrite najviac postihnutého, zabezpečte privolanie sanitky, lekára alebo dopravu zraneného do zdravotníckeho zariadenia.

**Ako poskytnúť prvú pomoc?**

* Zastavte život ohrozujúce krvácanie,
* pri bezvedomí – zaistite voľnosť dýchacích ciest,
* pri zástave dýchania – poskytnite umelé dýchanie,
* pri zástave srdca – poskytnite nepriamu masáž srdca, venujte pozornosť protišokovým opatreniam.

**Pamätajte!** Nepotrebujete osobitné vybavenie – improvizujte, nepreceňujte svoje sily, neohrozte samého seba, nehýbte s postihnutým viac, ako je nevyhnutné!

**VŠEOBECNÉ ZÁSADY PRI VYŽADOVANÍ POMOCI**

Ak vyžadujete pomoc v tiesni, alebo pri oznamovaní správy o mimoriadnej udalosti uveďte:

* svoje meno a číslo telefónu, z ktorého telefonujete,
* druh udalosti (požiar, dopravná nehoda, povodeň, trestný čin a pod.),
* rozsah udalosti (požiar domu, bytu, lesa, ohrozenie života viacerých osôb, zaplavenie cesty, poľa, obce, a pod.),
* miesto udalosti,
* ak je na miesto udalosti sťažený prístup, uveďte spôsob prístupu, smer, odkiaľ je možné miesto udalosti dosiahnuť a druh prístupovej cesty (súkromná cesta, poľná cesta a pod.).

Po ukončení hovoru počkajte na spätné volanie operátora príslušnej záchrannej služby alebo polície.

**Evakuácia**

Evakuáciou sa rozumie odsun ohrozených osôb z určitého územia a vykonáva sa z dôvodu nevyhnutného časového obmedzenia pobytu osôb na ohrozenom území.

**Evakuačná batožina**

**Odporúčaný obsah evakuačnej batožiny**

• osobné doklady, cennosti, peniaze, dôležité dokumenty

• lieky a nevyhnutné zdravotnícke potreby

• základné potraviny na 2 až 3 dni, nápoje

• predmety dennej potreby a osobnej hygieny

• vrecková lampa, sviečky, zápalky

• prikrývka, spací vak

• náhradná bielizeň, odev, obuv, nepremokavý plášť

• ďalšie nevyhnutné osobné veci podľa uváženia (mobilný telefón, rádio, nožík)

• pre deti hračky

**Hmotnosť evakuačnej batožiny nemôže presiahnuť**

• u detí 25 kg na jednu osobu

• u dospelých 50 kg na jednu osobu